ཐོ་ཐོ་རིའི་འདས་ལོ་ལ་བཞེད་པ་མི་མཐུན་པ་ནི།སྐུ་ངོ་ཞྭ་སྒབ་པ་དབང་ཕྱུག་བདེ་ལྡན་མཆོག་གིས་བོད་ཀྱི་སྲིད་དོན་རྒྱལ་རབས་ལས།རྒྱལ་པོ་དགུང་ལོ་དྲུག་ཅུ་ཐམ་པར་ཕེབས་པའི་ཚེ་ཕོ་བྲང་ཡུམ་བུ་གླ་མཁར་དུ་བཞུགས་པའི་སྐབས་ཤིག་ལ་དམ་པའི་ཆོས་ཀྱི་གླེགས་བམ་དང༌།རྟེན་འགའ་ཤས་ཕྱག་ཏུ་འབྱོར་བ་དེ་དག་གི་དོན་མ་མཁྱེན་ཅིང༌།བློན་པོ་རྣམས་ལ་ནམ་མཁའ་ནས་བབས་སོ་ཞེས་གསུངས་ཏེ།རྟེན་འདི་དག་ལ་གཉན་པོ་གསང་བ་ཞེས་མཚན་གསོལ་ནས་མཆོད་པ་དང་བཅས་བཞུགས་སུ་གསོལ་བས་མཐུས་རྒྱལ་པོའི་སྐུ་ཚེ་བསྲིངས་ནས་དགུང་ལོ་བརྒྱ་དང་ཉི་ཤུ་བར་བཞུགས་ཞེས་གསུངས་པ་ལྟར་ན་ཕྱི་ལོ་༢༩༣ལ་འདས་ལོ་འཁེལ་བ་དང༌།སུམ་པའི་ཆོས་འབྱུང་ལྟར་ན་ཕྱི་ལོ་༣༩༣ལོར་འདས།སུམ་པའི་བུ་རྩིས་ལྟར་ན་ཕྱི་ལོ་༣༦༤ལོར་འདས།རྒྱའི་ལོ་རྒྱུས་དང༌།བཻ་དཀར་ནང་ཕྱི་ལོ་༣༧༢ལོར་འདས།ས་ཆེན་གྱིས་ཕྱི་ལོ་༥༢༦ལོར་འདས།ས་སྐྱའི་ཡིག་རྙིང་དུས་གསལ་སྒྲོན་མེ་ལས་ཕྱི་ལོ་༥༢༧ལོར་འདས།